དེ་ནས་ཕྱིར་ཕེབས་ཀྱིས་བོན་གཞིས་བཙུན་དགོན་རདྣ་སྨན་གླིང་གི་བཙུན་མ་ཚོར་ཟླ་བ་གསུམ་གྱི་རིང་ཨ་ཁྲིད་ཀྱི་སྔོན་འགྲོའི་བཀའ་ཁྲིད་སོགས་གནང་།ཕྱི་ཟླ་དྲུག་པའི་ཚེས་༡༦་ཉིན་༧སྐྱབས་རྗེ་ཁྲི་འཛིན་རིན་པོ་ཆེའི་བཀའ་དགོངས་བཞིན་རིན་པོ་ཆེ་མཆོག་གིས་གཡུང་དྲུང་བོན་གྱི་བཤད་སྒྲུབ་འདུས་སྡེའི་སློབ་གཉེར་བ་རྣམས་ལ་བདུན་རེར་བཤད་ཁྲིད་གླེང་སྟེགས་ཅེས་པའི་སྲོལ་གསར་བཏོད་གནང་།ཕྱི་ཟླ་དྲུག་པའི་ཚེས་༢༥་ཉིན་རྡ་སར་ཆོས་ཚོགས་ཐེངས་དགུ་པའི་ཚོགས་འདུར་གཡུང་དྲུང་བོན་གྱི་སྐུ་ཚབ་མཛད་དེ་ཆེད་ཕེབས་གནང་།ཕྱི་ཟླ་བརྒྱད་པ་ནས་ཟླ་བ་གཅིག་དང་ཕྱེད་ཀའི་རིང་ཨ་རིའི་གྲོང་ཁྱེར་ཆེ་ཁག་ཏུ་ཡོད་པའི་བོན་ཚོགས་ལིག་མི་རྐྱ་དང་།གཡས་རུ་བོན་གྱི་སྒྲུབ་སྡེ།ཁྱུང་རྫོང་འོད་གསལ་གླིང་ལས་སོགས་བོན་ཚོགས་ཁག་གིས་མགྲོན་འབོད་ཞུས་པ་བཞིན་བོན་ཁྲིད་ཀྱི་མཛད་འཕྲིན་བསྐྱངས།ཕྱི་ཟླ་བཅུ་པའི་ནང་ཧྥ་རན་སུའི་གཙོས་པའི་ནུབ་ཕྱོགས་རྒྱལ་ཁབ་ཁག་ཅིག་ཏུའང་བོན་ཁྲིད་སོགས་མཛད་འཕྲིན་ལེགས་པར་གྲུབ།